b"\n_START_ARTICLE_\nIdrettsforeningen Pors\n_START_SECTION_\nStiftelsen\n_START_PARAGRAPH_\nPors ble grunnlagt 25. mai 1905 av Karl Tranberg og Knut Andersen og het til \xc3\xa5 begynne med Lyn. Tranberg var den f\xc3\xb8rste formannen. I 1913 ble klubben tatt opp i Norges Fotballforbund og fikk da p\xc3\xa5legg om \xc3\xa5 endre navn for \xc3\xa5 unng\xc3\xa5 forveksling med Lyn, Oslo og Lyn, Gj\xc3\xb8vik.\n_START_SECTION_\nFotball\n_START_PARAGRAPH_\nPors har drevet med fotball siden begynnelsen i 1905. Pors har tre sesonger bak seg i \xc3\xb8verste divisjon etter krigen, 1947-48, 1948-49 og 1970. Arnold Johannesen og Karl Skifjeld representerte Pors p\xc3\xa5 landslaget p\xc3\xa5 1940- og 50-tallet._NEWLINE_I 1994 inngikk klubben et sportslig og \xc3\xb8konomisk samarbeid med Odd under navnet Grenland Fotball. Pors trakk seg i 2009 ut av samarbeidet. Klubben spilte i 2. divisjon fra 2007 til 2014, og spiller i 3. divisjon i 2015._NEWLINE_Pors stadion ble \xc3\xa5pnet 14. juni 1936. F\xc3\xb8r dette hadde klubben holdt til p\xc3\xa5 Gr\xc3\xb8nlands plass.\n_START_SECTION_\nBoksing\n_START_PARAGRAPH_\nBoksegruppa i Pors ble grunnlagt i 1934. Klubbens boksere trener i Kj\xc3\xb8lneshallen i Porsgrunn sentrum._NEWLINE_13 Pors-boksere har blitt norgesmestere som senior, flere av disse trent fram av Thor Skarn\xc3\xa6s. J\xc3\xb8rn Johnson deltok i OL i Atlanta i 1996.\n_START_SECTION_\nSkisport\n_START_PARAGRAPH_\nPors har hatt aktivitet innen skisport siden 1906. I dag har klubben hoppgruppe og eget hoppanlegg p\xc3\xa5 Rugtvedt som har v\xc3\xa6rt i Pors\xe2\x80\x99 eie siden 1919. Den st\xc3\xb8rste bakken har kritisk punkt p\xc3\xa5 62 meter. Pors arrangerte NM i hopp i 1952 med om lag 20 000 tilskuere.\n_START_SECTION_\nAndre idretter\n_START_PARAGRAPH_\nPors Turn kom til i 1946. Turnerne i Pors trener i Vestsiden idrettshall._NEWLINE_Pors Cheerleading ble startet i 2008 som Pride cheerleading og ble egen undergruppe under Pors IF i 2010._NEWLINE_Pors H\xc3\xa5ndball ble stiftet i januar 1946. Klubben har 170 spillere, 14 lag og spiller i 2. divisjon for damer. Pors H\xc3\xa5ndball trener og spiller hjemmekamper i Vessiahallen like ved Pors stadion._NEWLINE_Pors Innebandy ble etablert i 2006. Klubben har et seniorlag som spiller i innebandyserien i Agder._NEWLINE_Pors' bandygruppe ble startet 28. februar 1935. Klubben har spilt fem sesonger i eliteserien i bandy, senest i 1991. M\xc3\xa5lvakten Atle Steen fikk \xc3\xa5tte landskamper p\xc3\xa5 1980-tallet. Pors bandy har ligget i dvale i flere \xc3\xa5r, men i mars 2013 stilte klubben lag under en rinkbandyturnering for lag fra Grenland. Pors var ogs\xc3\xa5 med da turneringen ble gjentatt i 2014."